《送张志可侍父之奉化幕官二十首用杜少陵万壑树声满千崖秋气高浮舟出郡郭别酒寄江涛为韵 其十六》
元代·丁复

山中官久居，水上子当别。固欲船少淹，数遣酒更热。

去里颜如脂，还家头满雪。还过贤父子，我行亦惙惙。

作者简介：元台州天台人，字仲容。仁宗延祐初游京师。被荐，不仕，放情诗酒。晚年侨居金陵。其诗自然俊逸，不事雕琢。有《桧亭集》。